《姑熟乘月泛渔艇至东城访耿天骘》
宋代·郭祥正

姑孰望东城，长江八十里。思君半夜泛渔舟，明月随人渡寒水。

江南美酒君家无，携来相就倾一壶。澄江如冰月如玉，拂拂清风生碧芦。

功名无成安足嗟，但令方寸无疵瑕。炼丹辟谷亦琐琐，万物何处非生涯。

君不见鸿沟欲将天下裂，失道阴陵遽身灭。玉帐周遭皆楚歌，金甲缤纷摧汉钺。

重瞳却传绘塑手，瓦鼓巫歌荐神酒。庙前老木藏训狐，豪气英风亦何有。

沈吟往事君勿悲，我曹幸遇尧舜时。田中谷稔牛羊肥，高会难逢易别离，今宵不醉欲安之。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。